Õigus taotleda magistrikraadi  Võib-olla jäi õppetöö kõrvalt seltsi jaoks liiga vähe aega, sest 1932. aasta II semestrist valiti Kurt Saarse täitma magistrikandidaadi kohustusi, mida ta ülikooli viimasel kursusel ajapuudusel tegema hakata ei saanud. Kevadel 1932 lõpetas ta ülikooli õigusega taotleda magistrikraadi vastava töö esitamisel Uue Testamendi alal.  Prooviaastat pidas Kurt Saar­se ülikooli koguduse õpetaja prof Hugo Rahamäe juures, kes jäigi tema  käekäiku suunama. Kohustusliku teenistuse kaitseväes tegi ta läbi suurtükiväes, kusjuures lõpetas sõjakooli aspirantide kursuse suurtükiväe alal. Teenistuse lõppedes anti talle vabariigi valitsuse käskkirjaga 24. veebruaril 1934 lipniku auaste.  Päev hiljem ordineeris pärast piiskop Jakob Kuke surma piiskopi kohusetäitjaks valitud Aleksander Kapp Kurt Saarse Tartu Peetri kirikus õpetajaks. 2. märtsil 1934 kinnitas Tartu ülikooli valitsus, et Kurt Saarse «on tunnustatud usuteaduse magistrikraadi vääriliseks  Uue Testamendi teaduse alal». Magistritöö teemaks oli «Die Pharisäer und ihre Darstellung im Neuen Testament» (Variserid ja nende kujutamine Uues Testamendis).  Määratud kiriku vikaarõpetajaks, asendas ta lühikest aega Rõuge koguduse õpetajat Valter Viksi, pidades seda õnnistatud ajaks tema kui jutlustaja arengus ja esimeseks suureks katseks hingehoiu alal.